हरफनमौला रवींद्र जडेजा ने मैच में गेंद और बल्‍ले, दोनों से ही शानदार प्रदर्शन किया. मैच के चौथे दिन, दूसरी पारी में जब श्रीलंका की बल्‍लेबाजी भारतीय टीम के लिए मुश्किल का सबब बन रही थी तब दूसरे सेशन में जडेजा ही लगातार सफलता लेकर आए. उन्‍होंने एक के बाद एक विकेट लेकर श्रीलंकाई बल्‍लेबाजी का ध्‍वस्‍त करके रख दिया. दूसरी पारी में उन्‍होंने पांच और पहली पारी में दो विकेट लिए. खास बात यह कि यह विकेट उन्‍होंने तब हासिल किए जब टीम को इसकी सबसे ज्‍यादा जरूरत थी. भारतीय टीम की पहली पारी के दौरान जडेजा ने नाबाद 70 रन की पारी भी खेली थी.